
"Te elvek nélkül élsz, engem az elveim visznek a sírba" - A poszt-szubkulturális fordulat elméletei a hardcore punk és a Straight Edge tükrében

A poszt-szubkulturalista teóriák szerint a nyolcvanas-kilencvenes évek során markáns változás történt azon jelenségek terén, amelyeket a tudományosság az ezt megelőző időszakban a szubkultúra-kutatás keretein belül tárgyalt. Az elméletek szerint a közösség helyét a közösségiség vette át, amelyben ugyanúgy benne foglaltatik a társas lét iránti igény, de mégis egészen más, kevésbé stabil viszonyrendszert jelent. Az úgynevezett poszt-szubkultúrákban a hitelesség kérdése és az elkötelezettség már nem fontos; sokkal inkább jellemző az, hogy a fiatalok gyors egymásutánban, pillanatnyi kedvük és igényeik szerint váltogatják kötődéseiket. A változás regisztrálásának következtében kérdésessé vált az, hogy mennyire maradt használható elméleti keret a szubkultúra, és a megnevezéseket övező vita során számos új terminus született, amelyek utóbbit igyekeztek helyettesíteni.
Dolgozatom célja a hardcore punk és az annak szerves részét képező Straight Edge komplex összefüggéseinek empírián alapuló vizsgálata, ami hipotéziseim alapján lehetőséget nyújthat a vita során felmerült terminusok (elsősorban ami a szubkultúra és a színtér megnevezéseket illeti) alkalmazhatóságának ellenőrzésére, valamint a poszt-szubkulturalista elméleti triász, vagyis a képlékenység, multiplicitás és ideiglenesség elméletekben gyakran használt, ám antropológiai terepmunkával kevéssé igazolt vagy cáfolt fogalmainak árnyalására.



